**Чин благословения высшаго учебнаго заведения**

*В домовой церкви высшаго учебнаго заведения или часовне, а идеже несть таковыя, у большыя иконы, поставляется столец, покрытый пеленою, и на нем Евангелие, Крест, кандия с водою, кропило и свечи.*

Таже иерей совершает водосвятие, аще ли же вода уже священа есть, абие начнет: Благословен Бог наш:

Диакон: Слава Тебе, Боже наш, слава Тебе!

Лик или чтец: Царю Небесный:

Чтец: Трисвятое, Пресвятая Троице: Отче наш:

Возглас: Яко Твое есть Царство:

Чтец: Господи, помилуй *(12 раз).* Слава, и ныне:

Приидите, поклонимся Цареви нашему Богу.

Приидите, поклонимся и припадем Христу, Цареви нашему Богу.

Приидите, поклонимся и припадем Самому Христу, Цареви и Богу нашему.

И псалом 42:

Суди ми, Боже, и разсуди прю мою: от языка непреподобна, от человека неправедна и льстива избави мя. Зане Ты еси, Боже, крепость моя, вскую отринул мя еси? И вскую сетуя хожду, внегда оскорбляет враг? Посли свет Твой и истину Твою: та мя настависта, и введоста мя в гору святую Твою и в селения Твоя. И вниду к жертвеннику Божию, к Богу, веселящему юность мою: исповемся Тебе в гуслех, Боже, Боже мой. Вскую прискорбна еси, душе моя? И вскую смущаеши мя? Уповай на Бога, яко исповемся Ему, спасение лица моего и Бог мой.

Слава, и ныне: Аллилуиа, аллилуиа, аллилуиа, слава Тебе, Боже. *(Трижды).*

Тропарь, глас 2:

Отчее сияние Сам Сый, Христе Боже наш,/ светом разума Твоего нас просветивый/ и познание Твоея истины нам даровавый,/ призри на место сие/ и настави зде учащих и учащихся/ к постижению премудрости Твоея,/ Едине Щедре и Многомилостиве.

Прокимен, глас 4: Посли свет Твой и истину Твою,/ та мя настависта и введоста мя в гору святую Твою. Стих: И вниду к жертвеннику Божию, к Богу веселящему юность мою.

К Тимофею послания святаго апостола Павла чтение   
(зачало 292 от полу; глава 2, 8–16, 19–22):

**Ч**адо Тимофее, поминай Господа Иисуса Христа воставшаго от мертвых, от семене Давидова, по благовествованию моему, в немже злостражду даже до уз, яко злодей: но Слово Божие не вяжется. Сего ради вся терплю избранных ради, да и тии спасение улучат еже о Христе Иисусе, со славою вечною. Верно слово: аще бо с Ним умрохом, то с Ним и оживем: аще терпим, с Ним и воцаримся: аще отвержемся, и Той отвержется нас: аще не веруем, Он верен пребывает: отрещися бо Себе не может. Сия воспоминай, засвидетельствуя пред Господем, не словопретися, ни на куюже потребу, на разорение слышащих. Потщися себе искусна поставити пред Богом, делателя непостыдна, право правяща слово истины. Скверных же тщегласий отметайся: позна Господь сущыя Своя, и да отступит от неправды всяк, именуяй Имя Господне. В велицем же дому не точию сосуди злати и сребряни суть, но и древяни и глиняни: и ови убо в честь, ови же не в честь. Аще убо кто очистит себе от сих, будет сосуд в честь, освящен и благопотребен Владыце, на всякое дело благое уготован. Похотей юных бегай, держися же правды, веры, любве, мира со всеми призывающими Господа от чистаго сердца.

Аллилуиа, глас 1: Юноши и девы, старцы с юнотами да восхвалят Имя Господне. Стих: Яко вознесеся Имя Того Единаго, исповедание Его на земли и на Небеси.

От Матфеа святаго Евангелиа чтение (зачало 24; глава 7, 24–29):

**Р**ече Господь Своим учеником: всяк, иже слышит словеса Моя сия и творит я, уподоблю его мужу мудру, иже созда храмину свою на камени: и сниде дождь, и приидоша реки, и возвеяша ветри, и нападоша на храмину ту: и не падеся, основана бо бе на камени. И всяк слышай словеса Моя сия, и не творя их, уподобится мужу уродиву, иже созда храмину свою на песце: и сниде дождь, и приидоша реки, и возвеяша ветри, и опрошася храмине той, и падеся: и бе разрушение ея велие. И бысть егда сконча Иисус словеса сия, дивляхуся народи о учении Его: бе бо учя их яко власть имея, и не яко книжницы (и фарисее).

Таже ектениа: Помилуй нас, Боже, по велицей милости Твоей:

Лик: Господи, помилуй. (Трижды).

Еще молимся о Великом Господине:

Еще молимся о Богохранимей стране нашей:

Еще молимся о всех зде начальствующих, учащих и учащихся.

Еще молимся и о еже благословити здания сия и сохранити от всякаго вреда в них пребывающих, и подати учащим премудрость и разсуждение, учащимся же прилежание и благочестие, молим Ти ся, Господи, услыши и помилуй.

Возглас: Услыши ны, Боже, Спасителю наш, Упование всех концев земли и сущих в мори далече, и милостив, милостив буди, Владыко, о гресех наших и помилуй ны: Милостив бо и Человеколюбец Бог еси, и Тебе славу возсылаем, Отцу и Сыну и Святому Духу, ныне и присно, и во веки веков.

Лик: Аминь.

Диакон: Господу помолимся.

Лик: Господи, помилуй.

Иерей же чтет молитву:

Господи, Иисусе Христе, неизреченная Премудросте Божия, предвечне Слове Отчее, Имже небеса утвердишася и земля основася!

Ты еси всякаго познания Источник, Ты же и Соломона премудрости научил еси, и рыбари апостолы показал еси, Духа Святаго вдохнув им и Огнь Божества им от Отца низпослав.

Тебе ныне, ипостасную Премудрость и Слово Божие, призываем в час сей и Тебе молимся, Господи: призри на ны и на дела рук наших и милостивно благослови всех зде начальствующих, учащих и учащихся, и на сия здания благословение Твое низпосли. Церковь святую Твою утверди, страну и народ наш сохрани, всем же зде учительствующим даруй премудрость.

Помяни, Господи, и всех благодетелей высшей школы сей, и строителей зданий сих, а учащимся зде ревность в познании преподаваемаго учения ниспосли.

Ты бо еси всех благих Податель и Тебе славу и благодарение, и поклонение возсылаем, со Безначальным Твоим Отцем и Пресвятым и Благим и Животворящим Твоим Духом, ныне и присно, и во веки веков.

Лик: Аминь.

*Таже кропит святою водою на четыре страны света, на нем же находится месте, глаголя:*

Призри, Господи, с Небесе и виждь, и посети высшую школу сию, и утверди ю, во Имя Отца и Сына и Святаго Духа. Аминь.

Таже: Премудрость. Пресвятая Богородице, спаси нас:

Лик: Честнейшую Херувим:

Слава Тебе, Христе Боже:

Лик: Слава, и ныне: Господи, помилуй (*Трижды*). Благослови.

И глаголет отпуст:

Христос, истинный Бог наш, молитвами Пречистыя Своея Матере, святых славных и всехвальных апостол, иже во святых отец наших и вселенских великих учителей и святителей: Василия Великаго, Григория Богослова и Иоанна Златоустаго, святых равноапостольных Мефодия и Кирилла, учителей Словенских, преподобнаго и богоноснаго отца нашего Сергия, игумена Радонежскаго, и всех святых помилует и спасет нас, яко Благ и Человеколюбец.

Лик: Аминь.

*Таже возглашает многолетие ректору высшаго учебнаго заведения и прочим. И посем глаголет слово ко всем собравшимся и отпустит я.*

*И аще воспросят, идет и кропит святою водою и прочая помещения, глаголя:* Благословляется и освящается здание сие благодатию Святаго Духа, окорплением воды сея священныя во Имя Отца и Сына и Святаго Духа.